
Huvikoolide õppetasu maksmisest
1. Asjaolud ja menetluse käik
Narva linnas tegutseb 6 munitsipaalhuvikooli. Huvikoolides õppimise eest on Narva Linnavalitsus kehtestanud õppetasu, mille huvikooli õppurid kohustuvad tasuma kogu õppeperioodi vältel. COVID-19 nakkuse leviku tõkestamiseks võetakse Terviseameti juhistest lähtuvalt kasutusele erinevaid meetmeid, sealhulgas teatud huvialade õppeprotsessi peatamine või COVID-19 kinnitatud haige või tema lähikontaktse eneseisolatsiooni jäämine. Eesmärgiga leevendada negatiivseid tagajärgi vabastatakse munitsipaalhuvikoolide õppureid õppetasu maksmisest õppeprotsessi peatamise või eneseisolatsiooni ajaks.
2 . Õiguslikud alused
Kohaliku omavalitsuse korralduse seaduse § 30 lõike 1 punkti 3 alusel lahendab ja korraldab linnavalitsus kohaliku elu küsimusi, mis ei kuulu volikogu pädevusse.
3. Otsus
3.1 Vabastada tagasiulatuvalt alates 08.10.2020. a munitsipaalhuvikoolide õppetasu maksmisest õppurid, kes:

3.1.1 viibivad COVID-19 kinnitatud haige või tema lähikontaktsena eneseisolatsioonis;

3.1.2 ei saa osaleda õppeprotsessis huvikooli huviala õppeprotsessi peatamise tõttu.

3.2 Munitsipaalkooli õppetasu maksmisest vabastatakse õppureid eneseisolatsiooni või huviala õppeprotsessi peatamise ajaks huvikooli direktori käskkirja alusel. Käskkiri peab sisaldama Terviseameti juhistest lähtuvalt koostatud õppurite nimekirja ning eneseisolatsiooni või huviala õppeprotsessi peatamise algus- ja lõpukuupäeva.
4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

